《题云东轩》
元代·贡奎

城中纷华地，借屋得佳处。居然俗士驾，欲诣不知路。

门前柳阴深，溪水清可度。我行万里倦，颇觉懒成趣。

有时忽来坐，谈笑竟忘去。孤云遂閒适，怅望心所寓。

平生旷荡怀，落笔题幽素。要当居轩冕，此理常自悟。

酒兴方未阑，青山任朝暮。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。